Új kormányzati cél: minden nagyobb településen legalább heti egyszer legyen zene
Valószínűleg klasszikus zenére gondolt Fekete Péter államtitkár.
Fekete Péter, az Emmi kultúráért felelős államtitkára a zene világnapja alkalmából kedden Gyöngyösön járt, ahol meghatározta az új kormányzati célt. Mint mondta:

  Vissza kell vinni a zenét közterekre, a kormányzat célja, hogy egy éven belül minden ötezer fő feletti településen megszólaljon hetente egyszer a zene.

Ennek keretében elindították a Térzene programot, amelynek lényege, hogy minden ötezer lakosnál nagyobb városban hétvégenként rendszeresen találkozhatnak majd az emberek a klasszikus zenével a település központjában, a templom előtti téren vagy épp a templomban.

Fekete Péter szerint Magyarország zenei világhatalom, de mégis eltűnt az utcáról, a közterekről a zene, holott a klasszikus zene nem csak a hangversenyekre jegyet váltó közönség műfaja. "Ki kell jönnünk az utcára, a közterekre, le kell porolnunk a zenepavilonjainkat és vissza kell hoznunk a térzenét" - mondta az államtitkár.

Fekete Péter kifejtette: az a cél, hogy minden ötezer főnél népesebb településen kijelöljenek egy olyan teret, ahol jó találkozni, jó összejönni és jó zenét hallgatni. "Hiszem azt, hogy egy év múlva, ha majd találkozunk újból a zene világnapján, akkor elmondhatjuk: Magyarország egy olyan ország, ahol hetente egyszer mindig valahol felcsendül a muzsika" - fogalmazott.
komolyzene zene Fekete Péter térzene zenepavilon klaszikus zene